মারুতি প্রকল্পের বিরোধিতায় হাসকর প্রবল ভাবে সরব হতে শুরু করেন। কিন্তু সন্তানের কথা মাথায় রেখে সে বার আর হাসকরের মতে সায় দিতে পারেননি স্বয়ং ইন্দিরা। ওই সময়েই ইন্দিরার আরও দুই নির্ভরযোগ্য পরামর্শদাতা মোহন কুমারমঙ্গলম এবং পীতাম্বর পন্তের মৃত্যু হলে তিনি অসহায় বোধ করতে শুরু করেন। রমেশ লিখেছেন, মারুতি প্রকল্প নিয়ে ইন্দিরা তাঁর মতে সহমত না হওয়ায় হাসকর প্রধানমন্ত্রীর বাসভবন থেকে বেরিয়ে গিয়েছিলেন। পরে অবশ্য প্ল্যানিং কমিশনের ডেপুটি চেয়ারম্যানপদে তাঁকে ফিরিয়ে নিয়ে আসেন ইন্দিরা।